विष्णुस्मृतिः/षष्ठोऽध्यायः
अथोत्तमर्णोऽधमर्णाद्यथादत्तं अर्थं गृह्णीयात् । । ६.१  । ।

द्विकं त्रिकं चतुष्कं पञ्चकं च शतं वर्णानुक्रमेण प्रतिमासं  । । ६.२  । ।

सर्वे वर्णा वा स्वप्रतिपन्नां वृद्धिं दद्युः  । । ६.३  । ।

अकृतां अपि वत्सरातिक्रमेण यथाविहितं  । । ६.४  । ।

आध्युपभोगे वृद्ध्यभावः  । । ६.५  । ।

दैवराजोपघातादृते विनष्टं आधिं उत्तमर्णो दद्यात् । । ६.६  । ।

अन्तवृद्धौ प्रविष्टायां अपि  । । ६.७  । ।

न स्थावरं आधिं ऋते वचनात् । । ६.८  । ।

गृहीतधनप्रवेशार्थं एव यत्स्थावरं दत्तं तत्गृहीतधनप्रवेशे दद्यात् । । ६.९  । ।

दीयमानं प्रयुक्तं अर्थं उत्तमर्णस्यागृह्णतस्ततः परं न वर्धते  । । ६.१०  । ।

हिरण्यस्य परा वृद्धिर्द्विगुणा  । । ६.११  । ।

धान्यस्य त्रिगुणा  । । ६.१२  । ।

वस्त्रस्य चतुर्गुणा  । । ६.१३  । ।

रसस्याष्टगुणा  । । ६.१४  । ।

संततिः स्त्रीपशूनां  । । ६.१५  । ।

किण्वकार्पाससूत्रचर्मायुधेष्टकाङ्गराणां अक्षया  । । ६.१६  । ।

अनुक्तानां द्विगुणा  । । ६.१७  । ।

प्रयुक्तं अर्थं यथा कथंचित्साधयन्न राज्ञो वाच्यः स्यात् । । ६.१८  । ।

साध्यमानश्चेद्राजानं अभिगच्छेत्तत्समं दण्ड्यः  । । ६.१९  । ।

उत्तमर्णश्चेद्राजानं इयात्, तद्विभावितोऽधमर्णो राज्ञे धनदशभागसंमितं दण्डं दद्यात् । । ६.२०  । ।

प्राप्तार्थश्चोत्तमर्णो विंशतितमं अंशं  । । ६.२१  । ।

सर्वापलाप्येकदेशविभावितोऽपि सर्वं दद्यात् । । ६.२२  । ।

तस्य च भावनास्तिस्रो भवन्ति लिखितं साक्षिणः समयक्रिया च  । । ६.२३  । ।

ससाक्षिकं आप्तं ससाक्षिकं एव दद्यात् । । ६.२४  । ।

लिख्तार्थे प्रविष्टे लिखितं पाटयेत् । । ६.२५  । ।

असमग्रदाने लेख्यासंनिधाने चोत्तमर्णः स्वलिखितं दद्यात् । । ६.२६  । ।

धनग्राहिणि प्रेते प्रेव्रजिते द्विदशाः समाः प्रवसिते वा तत्पुत्रपौत्रैर्धनं देयं  । । ६.२७  । ।

नातः परं अनिच्छुभिः  । । ६.२८  । ।

सपुत्रस्य वाप्यपुत्रस्य वा रिक्थग्राही ऋणं दद्यात् । । ६.२९  । ।

निर्धनस्य स्त्रीग्राही  । । ६.३०  । ।

न स्त्री पतिपुत्रकृतं  । । ६.३१  । ।

न स्त्रीकृतं पतिपुत्रौ  । । ६.३२  । ।

न पिता पुत्रकृतं  । । ६.३३  । ।

अविभक्तैः कृतं ऋणं यस्तिष्ठेत्स दद्यात् । । ६.३४  । ।

पैतृकं ऋणं अविभक्तानां भ्रातॄणां च  । । ६.३५  । ।

विभक्ताश्च दायानुरूपं अंशं  । । ६.३६  । ।

गोपशौण्डिकशैलूषरजकव्याधस्त्रीणां पतिर्दद्यात् । । ६.३७  । ।

वाक्प्रतिपन्नं नादेयं कस्यचित् । । ६.३८  । ।

कुटुम्बार्थे कृतं च  । । ६.३९  । ।

यो गृहीत्वा ऋणं सर्वं श्वो दास्यामीति सामकम्  ।
न दद्याल्लोभतः पश्चात्तथा वृद्धिं अवाप्नुयात् । । ६.४०  । ।

दर्शने प्रत्यये दाने प्रातिभाव्यं विधीयते   ।
आद्यौ तु वितथे दाप्यावितरस्य सुता अपि   । । ६ ४१  । ।

बहवश्चेत्प्रतिभुवो दद्युस्तेऽर्थं यथाकृतम्  ।
अर्थेऽविशेषिते त्वेषु धनिकच्छन्दतः क्रिया   । । ६ ४२  । ।

यं अर्थं प्रतिभूर्दद्याद्धनिकेनोपपीडितः   ।
ऋणिकस्तं प्रतिभुवे द्विगुणं दातुं अर्हति   । । ६ ४३  । ।